Eigentli håt da Alois Grois a Ausbüdung ois Lehra gmåcht und is sogoa åb 1826 Schuighüf in Maria Lanzendorf gwesn, då wo ea aa im Kirchnchor mitgwiakt håt. Wia eahm owa duatn da Direkta Louis Duport von da k.xa0k. Hofoper in Wean amoi zuaghuacht håt, is da Grois glei augaschiat gwesn. Vuasichtshoiwa und gscheitaweis håt ea a guade Sänga-Ausbüdung gmåcht, de fia eahm recht nützli und aa eafoigreich woa. Im Joahr 1828 is an Augaschmau ois easchta Bassist nåch Lemberg kumma, und ois Sarastro in dera Zauberflöte vom Wolfgang Amadeus Mozart woa duatn sei Easchtauftritt. Seine nächstn Karrierschriatt woan in Ofen, in Hermannstadt und in Graz. In Graz is ma owa auf sei komischs Talent draufkumma und von då au wor a nimma Opansänga, sundan a gfrågta Schauspüla füa komische Roin. 1836 håt eahm daunn da Direkta Carl Carl auns Carltheater nåch Wean ghoit. Sei easchte Roin woa da Fortunatus Wurzel im Der Bauer als Millionär vom Ferdinand Raimund. Ois Komika san etliche eafoigreiche Gåstgspül in Berlin, in Dresden, in Hamburg und in Frankfurt am Main gfoigt.